Musiekbedryf verwelkom SAUK-besluitSABC-gebou in Kaapstad Foto: Maroela Media Die Suid-Afrikaanse musiekbedryf het die SAUK se besluit, om vanaf Donderdag minstens 90% plaaslike musiek oor sy 18 radiostasies uit te saai, verwelkom. Die SAUK het in ŉ verklaring gesê ná omvattende en suksesvolle gesprekke met verteenwoordigers uit die musiekbedryf, het hy die besluit gemaak om meer plaaslike inhoud te prioritiseer wat die diversiteit van Suid-Afrikaanse kulture reflekteer. Die musiek wat gespeel moet word, moet alle genres insluit met ŉ spesiale fokus op Kwaito, Jazz, Reggae en Gospel. Die openbare uitsaaier het gesê hy sal met sy gehore in gesprek tree om te evalueer of hulle tevrede is met die veranderinge. Hlaudi Motsoeneng, hoof bedryfsbeampte, het gesê die SAUK het ŉ radikale besluit geneem oor sy aanbod van plaaslike inhoud op al sy radio-, televisie- en digitale platforms. “Dit is in hierdie konteks dat die besluit oor plaaslike musiek sal verseker dat die SAUK ten volle die verskeie style van plaaslike musiek reflekteer.” Musikante en veteraan musikante het hulself tot sosiale media gewend ná die aankondiging gemaak is om die SAUK en Motsoeneng te loof vir die besluit. Die jazz-legende Don Laka het op Facebook geskryf: “Ek is vandag trots om Suid-Afrikaans te wees. Hierdie man Hlaudi het my vir die eerste keer in baie jare ŉ traan laat stort. [Donderdag] sal julle Suid-Afrikaanse musiek op al SAUK se radiostasies hoor… deel gerus! Uiteindelik vry!” Laka is al ŉ paar jaar lank ŉ aktivis vir plaaslike inhoud op Suid-Afrikaanse radiostasies. Bob Mabena, veteraan radiopersoonlikheid, het op Twitter geskryf: “Iemand moet vir die SAUK se Hlaudi ŉ Bells gee. Die man het homself verlos. Plaaslike inhoud op die SAUK.” Die Hip Hop-kunstenaar AKA het ook die SAUK geloof in ŉ reeks plasings op Twitter: “Dit is die grootste oorwinning in die geskiedenis van Suid-Afrikaanse musiek. Uiteindelik ŉ omgewing waar patriotisme kan floreer.” Die openbare uitsaaier het ook onderneem om plaaslike musiek te gebruik tussen televisieprogramme. Die SAUK het ook onderneem om vanaf 1 Julie 2016 sy plaaslike inhoud op televisiestasies te verhoog.